section_heading: Povijest
paragraph_text: Klub je osnovan 1920. godine pod imenom Čakovečki športski klub (ČŠK). Za vrijeme Drugog svjetskog rata Čakovec je bio pod mađarskom okupacijom, pa se klub natjecao u mađarskim natjecanjima do oslobođenja 1945. godine. Tada klub mijenja ime u NK Jedinstvo. Sredinom 60-ih godina 20. stoljeća glavni sponzor kluba postaje čakovečka tvornica odjeće MTČ, čije ime dobiva i klub. 1983. godine klub se spojio sa Slogom, u to vrijeme jedinim drugim klubom u gradu, te je do 1987. godine igrao pod nazivom MTČ-Sloga. Nakon prestanka suradnje sa Slogom klub mijenja ime u NK Čakovec, a Sloga također nastavlja s radom kao zaseban klub. Od hrvatske samostalnosti NK Čakovec je dvaput promijenio ime prema sponzorima, igrajući pod nazivima NK Čakovec Patrick i NK Čakovec Union, a od prosinca 1996. godine do danas nosi naziv NK Čakovec.